Document ID: 32006R0779

KOMMISSIONENS FORORDNING (EF) Nr. 779/2006
af 24. maj 2006
om ændring af forordning (EF) nr. 488/2005 om Det Europæiske Luftfartssikkerhedsagenturs vederlag og gebyrer
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets forordning (EF) nr. 1592/2002 af 15. juli 2002 om fælles regler for civil luftfart og om oprettelse af et europæisk luftfartssikkerhedsagentur (1), særlig artikel 53, stk. 1,
under henvisning til Kommissionens forordning (EF) nr. 488/2005 af 21. marts 2005 om Det Europæiske Luftfartssikkerhedsagenturs vederlag og gebyrer (2), særlig artikel 6, stk. 5,
efter høring af bestyrelsen for Det Europæiske Luftfartssikkerhedsagentur, og
ud fra følgende betragtninger:
(1)
For at opnå balance mellem Det Europæiske Luftfartssikkerhedsagenturs samlede udgifter ved udførelsen af certificeringsopgaver og dets samlede gebyrindtægter bør gebyrernes størrelse revideres med udgangspunkt i agenturets finansielle resultater og prognoser.
(2)
Agenturets og ansøgernes administration i forbindelse med betaling af gebyrerne bør ikke sinke certificeringsprocessen.
(3)
Forordning (EF) nr. 488/2005 bør ændres i overensstemmelse hermed.
(4)
Foranstaltningerne i denne forordning er i overensstemmelse med udtalelse fra det udvalg, der er nedsat ved artikel 54, stk. 1, i forordning (EF) nr. 1592/2002 -
UDSTEDT FØLGENDE FORORDNING:
Artikel 1
Forordning (EF) nr. 488/2005 ændres således:
1)
Artikel 2, litra g), affattes således:
»g)
»indirekte omkostninger«: den andel af agenturets generelle omkostninger til infrastruktur, organisation og ledelse, som kan henføres til udførelse af certificeringsopgaver, men som ikke er direkte og specifikke omkostninger; udgifter til udvikling af en del af regelmaterialet regnes også som indirekte omkostninger.«
2)
Artikel 12 affattes således:
»Artikel 12
1. Gebyret betales af ansøgeren. Det opkræves i euro.
2. Udstedelse, opretholdelse og ændring af certifikater og godkendelser er betinget af, at hele det skyldige gebyr er betalt, medmindre andet er aftalt mellem agenturet og ansøgeren. Betales gebyret ikke, kan agenturet tilbagekalde certifikatet eller godkendelsen efter officielt at have underrettet ansøgeren.
3. Ansøgeren underrettes om tariffen for agenturets gebyrer og om betalingsvilkårene ved indgivelsen af ansøgningen.
4. Når betalingen for en certificeringsopgave omfatter et variabelt beløb, giver agenturet på forlangende ansøgeren et overslag. Agenturet ændrer overslaget, hvis opgaven viser sig at være enklere og gå hurtigere end oprindelig forventet, eller omvendt viser sig at være mere kompliceret og langvarig at gennemføre, end agenturet med rimelighed kunne forudse.
5. Gebyrer for opretholdelse af eksisterende certifikater og godkendelser betales efter en tidsplan, som agenturet vedtager og meddeler indehaverne af certifikater og godkendelser. Tidsplanen bygger på agenturets inspektioner for at kontrollere, at gyldigheden af disse certifikater og godkendelser kan opretholdes.
6. Afslår agenturet en ansøgning efter en indledende undersøgelse, tilbagebetales gebyrbeløb, som ansøgeren har indbetalt, bortset fra et beløb til dækning af de administrative omkostninger ved at behandle ansøgningen. Dette beløb er det samme som det faste beløb D, der er anført i bilaget.
7. Må agenturet afbryde udførelsen af en certificeringsopgave, fordi ansøgeren ikke råder over tilstrækkelige midler, eller fordi ansøgeren ikke opfylder sine forpligtelser, forfalder det resterende gebyrbeløb, så snart agenturet standser arbejdet.«
3)
Nr. i), ii), v), vi), x), xii) og xiii) i bilaget ændres som angivet i bilaget til nærværende forordning.
Artikel 2
Denne forordning træder i kraft dagen efter offentliggørelsen i Den Europæiske Unions Tidende.
De årlige gebyrer i den tabel, der er omhandlet i bilagets punkt 3), og tilsynsgebyrerne i de tabeller, der er omhandlet i bilagets punkt 4), 5) og 7), gælder fra den første årsrate, der forfalder til betaling, efter at forordningen er trådt i kraft.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 24. maj 2006.

Labels: 7
2
15